Úrad vlády SR						    Na rokovanie vlády SR
Sekcia hospodárskej politiky						    dňa 6. 6. 2001
									    k číslu: 3837/2001									 	    k bodu: 16

S t a n o v i s k o 

k návrhu Memoranda o porozumení medzi vládou Slovenskej republiky a spoločnosťou PUNCH International NV o priamej investícii spoločnosti PUNCH International NV na Slovensku
–––––––––––––––––––––––––––––––––––––––––––––––––––––––––––––––––––––––––––

I.

	Materiál predkladá iniciatívne minister hospodárstva. Obsahuje návrh uznesenia, predkladaciu správu, návrh memoranda, vyhodnotenie pripomienkového konania, komuniké a prílohu.

	Belgická spoločnosť PUNCH International NV (ďalej PUNCH), významný výrobca v oblasti elektroniky, sa rozhodla investovať do výstavby priemyselnej zóny v Námestove, pre potreby výroby vychyľovacích cievok a svetelných diel pre spoločnosť Philips.

	Realizáciou investície v objeme 2,4 mld. Sk (z toho 1,3 mld. Sk stroje a zariadenia) sa do roku 2005, v troch etapách, vytvorí asi 2500 nových pracovných miest.

	V navrhnutom memorande  vláda potvrdzuje poskytnutie daňového úveru v rozsahu 10 rokov, zaručuje oslobodenie dovozu technológií od dovozného cla, vyvinie maximálne úsilie aby boli poskytnuté príspevky na vytvorenie nových pracovných miest a príspevky na rekvalifikáciu pracovníkov, poskytne 39,5 mil. Sk na výstavbu energetickej infraštruktúry (35,5 mil. Sk) a napojenie výrobného areálu na vodovodnú sieť (4 mil. Sk) a bude sa usilovať o zabezpečenie napojenia lokality na cestnú sieť.

	Zabezpečovaním záväzkov vlády obsiahnutých v memorande sa poveruje MH SR.

II.

	Pripomienkového konania k materiálu sa zúčastnilo 14 orgánov, z ktorých 7 nemalo pripomienky.  Pripomienky ostatných účastníkov boli akceptované, alebo uspokojivo vysvetlené.

III.

	Prijatím predloženého návrhu memoranda o porozumení sa umožní prispieť na realizáciu ďalších etáp výrobného areálu spoločnosti PUNCH v Námestove, nakoľko podľa predkladacej správy spoločnosť pripravila zavedenie výroby od 1.6.2001, čoho podmienkou sú disponibilné energie a média potrebné pre výrobný proces. 

Z tohto pohľadu považujeme za účelné, aby predkladateľ informoval vládu o skutočnom stave a ďalšom postupe realizácie a financovania tejto investície a v tejto súvislosti i o predpokladanom čerpaní štátnej pomoci podnikateľskými subjektami podľa bodov D.1. a D.2. návrhu uznesenia a o nakladaní so sumou 25 mil. Sk, ktorá má byť podľa bodu 4.1.1.3. memoranda vyčlenená pre Stredoslovenské energetické závody a účelovo viazaná (akú dobu?) na vybudovanie transformácie VVN/VN.

	Vzhľadom na skutočnosť, že podstatným obsahom memoranda je potvrdenie nárokov investorov na uplatnenie investičných stimulov vyplývajúcich z platnej legislatívy, považujeme za účelné uvážiť či by nebolo vhodné požiadavky investorov a dokumenty takéhoto charakteru riešiť na úrovni MH SR, alebo agentúry SARIO. Vláda by rozhodovala o poskytnutí konkrétnej pomoci, ako jej prislúcha podľa  platnej legislatívy.

	Návrh memoranda je zaradený na prerokovanie v Porade ekonomických ministrov vlády SR dňa 4.6.2001.

	Odporúčame vláde rozhodnúť o predloženom návrhu s prihliadnutím na vyššie uvedené poznámky, závery rokovania PEM a výsledok rozpravy k materiálu.

Bratislava 1.6.2001